พรรคไทยก้าวใหม่

**พรรคไทยก้าวใหม่** (; ย่อ: ทกม.) เป็นพรรคการเมืองไทย ก่อตั้งขึ้นในชื่อ**พรรคทวงคืนผืนป่าประเทศไทย** ปัจจุบันมีสุชัชวีร์ สุวรรณสวัสดิ์ เป็นหัวหน้าพรรค และก้องเกียรติ กรสูต เป็นเลขาธิการพรรค

## ประวัติ
thumb|200px|ตราสัญลักษณ์ของพรรคทวงคืนผืนป่าประเทศไทย ตั้งแต่วันที่ 9 มกราคม พ.ศ. 2556 – 10 ธันวาคม พ.ศ. 2561
พรรคทวงคืนผืนป่าประเทศไทย ก่อตั้งขึ้นเมื่อวันที่ 9 มกราคม พ.ศ. 2556 โดยมี ดำรงค์ พิเดช และ ธิติ กนกทวีฐากร ดำรงตำแหน่งหัวหน้าพรรคและเลขาธิการพรรคคนแรก พรรคได้ลงสมัครรับเลือกตั้งครั้งแรกในปี พ.ศ. 2557 ซึ่งถูกประกาศว่าเป็นโมฆะ

### พรรครักษ์ผืนป่าประเทศไทย (ครั้งที่ 1)
thumb|200px|ตราสัญลักษณ์พรรครักษ์ผืนป่าประเทศไทย
การประชุมใหญ่วิสามัญของพรรคทวงคืนผืนป่าประเทศไทย ครั้งที่ ๑/๒๕๖๑ เมื่อวันที่ 10 ธันวาคม พ.ศ. 2561 ทางพรรคได้ตัดสินใจเปลี่ยนชื่อพรรคจากพรรคทวงคืนผืนป่าประเทศไทย เป็น **พรรครักษ์ผืนป่าประเทศไทย** โดยมีการปรับเปลี่ยนแก้ไขตราสัญลักษณ์เพียงเล็กน้อย กล่าวคือ เปลี่ยนชื่อพรรคที่อยู่รอบวงตราสัญลักษณ์ และเปลี่ยนตัวอักษรย่อที่อยู่บนรูปประเทศไทย จาก ทป. (ทวงคืนผืนป่าประเทศไทย) เป็น รป. (รักษ์ผืนป่าประเทศไทย)

ในวันอาทิตย์ที่ 21 พฤศจิกายน พ.ศ. 2564 ที่ประชุมใหญ่ครั้งที่ 1/2564 ได้มีมติเลือกสุชิน เพียรทอง อดีตนักวิชาการป่าไม้ชำนาญการพิเศษ เป็นหัวหน้าพรรคแทนที่ดำรงค์ที่ขยับขึ้นไปเป็นประธานที่ปรึกษาพรรค นอกจากนั้นยังย้ายที่ทำการพรรคมาอยู่ที่ 11 ซอยโชคชัย 4 ซอย 60 ถนนโชคชัย 4 แขวงลาดพร้าว เขตลาดพร้าว ต่อมาในวันพฤหัสบดีที่ 22 กันยายน พ.ศ. 2565 สุชินได้ยื่นหนังสือลาออกจากตำแหน่งหัวหน้าพรรคทำให้คณะกรรมการบริหารพรรคต้องพ้นจากตำแหน่งทั้งคณะ

### พรรคโอกาสไทย
วันอาทิตย์ที่ 2 ตุลาคม พ.ศ. 2565 ในการประชุมใหญ่วิสามัญพรรครักษ์ผืนป่าประเทศไทย ครั้งที่ 1/2565 ที่ประชุมมีมติให้เปลี่ยนแปลงชื่อพรรคเป็น **พรรคโอกาสไทย** และย้ายที่ทำการพรรคไปอยู่ที่ 62 อาคาร เดอะ มิลเลเนีย ทาวเวอร์ พร้อมกับเลือกตั้งคณะกรรมการบริหารพรรคชุดใหม่จำนวน 9 คนซึ่งที่ประชุมมีมติเลือก มิ่งขวัญ แสงสุวรรณ์ อดีตรองนายกรัฐมนตรี เป็นหัวหน้าพรรค กระทั่งวันที่ 25 พฤศจิกายน พ.ศ. 2565 มิ่งขวัญได้ยื่นหนังสือลาออกจากสมาชิกพรรคโอกาสไทยทำให้ต้องพ้นจากตำแหน่งหัวหน้าพรรคและคณะกรรมการบริหารพรรคต้องพ้นจากตำแหน่งทั้งคณะ

### พรรครักษ์ผืนป่าประเทศไทย (ครั้งที่ 2)/พรรครักษ์ป่า
ต่อมาในวันที่ 22 มกราคม พ.ศ. 2566 พรรคโอกาสไทยได้จัดการประชุมใหญ่เพื่อแก้ไขข้อบังคับพรรค โดยกลับมาใช้ชื่อ**พรรครักษ์ผืนป่าประเทศไทย** และย้ายที่ทำการพรรคกลับมาอยู่ที่ 11 ซอยโชคชัย 4 ซอย 60 ถนนโชคชัย 4 แขวงลาดพร้าว เขตลาดพร้าว พร้อมกับเลือกตั้งคณะกรรมการบริหารพรรคชุดใหม่ ซึ่งที่ประชุมมีมติเลือกประเสริฐ อภิปุญญา เป็นหัวหน้าพรรค

จากนั้นประเสริฐได้ยื่นหนังสือลาออกจากสมาชิกพรรคลงวันที่ 17 มกราคม พ.ศ. 2567 ซึ่งทางพรรคได้รับทราบการลาออกในวันที่ 26 มกราคม ทำให้ต้องพ้นจากตำแหน่งหัวหน้าพรรคและคณะกรรมการบริหารพรรคต้องพ้นจากตำแหน่งทั้งคณะ ต่อมาในวันที่ 17 มีนาคม พ.ศ. 2567 พรรครักษ์ผืนป่าประเทศไทยได้จัดประชุมเพื่อเลือกตั้งคณะกรรมการบริหารพรรคชุดใหม่โดยที่ประชุมมีมติเลือกอุดมพันธ์ อินทรโยธา และรพี ชำนาญเรือ เป็นหัวหน้าพรรคและเลขาธิการพรรค พร้อมกันนี้ยังได้เปลี่ยนแปลงตราสัญลักษณ์พรรคและชื่อพรรคเป็น พรรครักษ์ป่า

ในวันที่ 4 กรกฎาคม พ.ศ. 2568 อุดมพันธ์ได้ยื่นหนังสือลาออกจากตำแหน่งหัวหน้าพรรคโดยทางพรรคได้รับทราบในวันเดียวกัน ทำให้คณะกรรมการบริหารพรรคที่เหลืออีก 5 คนพ้นจากตำแหน่งทั้งคณะแต่ยังปฏิบัติหน้าที่ต่อไปจนกว่าจะมีการเลือกตั้งคณะกรรมการบริหารพรรคชุดใหม่ โดยรพีในฐานะเลขาธิการพรรคได้ทำการแทนในตำแหน่งหัวหน้าพรรค

### พรรคไทยก้าวใหม่
ในวันที่ 19 กรกฎาคม พ.ศ. 2568 พรรครักษ์ป่าได้จัดประชุมใหญ่เพื่อเปลี่ยนแปลงข้อบังคับพรรคโดยเปลี่ยนชื่อพรรคเป็น **พรรคไทยก้าวใหม่** พร้อมกับเปลี่ยนแปลงตราสัญลักษณ์พรรค และเลือกตั้งคณะกรรมการบริหารพรรคชุดใหม่จำนวน 12 คนซึ่งที่ประชุมมีมติเลือกก้องเกียรติ กรสูตและไพน์ทวี ศิลปวาณิชย์ เป็นหัวหน้าพรรคและเลขาธิการพรรคคนใหม่ โดยการเปลี่ยนแปลงชื่อพรรคในครั้งนี้สอดคล้องกับกระแสข่าวเมื่อวันที่ 4 กรกฎาคม พ.ศ. 2568 ภายหลังจากที่สุชัชวีร์ สุวรรณสวัสดิ์ อดีตผู้สมัครผู้ว่าราชการกรุงเทพมหานครและอดีตรองหัวหน้าพรรคประชาธิปัตย์ได้ลาออกจากการเป็นสมาชิกพรรคและประกาศตั้งพรรคการเมืองชื่อพรรคไทยก้าวใหม่ ในวันที่ 9 กันยายน พ.ศ. 2568 ก้องเกียรติได้ยื่นหนังสือลาออกจากตำแหน่งหัวหน้าพรรคโดยทางพรรคได้รับทราบการลาออกในวันเดียวกัน ทำให้คณะกรรมการบริหารพรรคที่เหลือพ้นจากตำแหน่งทั้งคณะ แต่ยังคงปฏิบัติหน้าที่ต่อไปจนกว่าจะมีการเลือกตั้งคณะกรรมการบริหารพรรคชุดใหม่ ต่อมา สุชัชวีร์ได้ประกาศชัดเจนว่ายังไงก็ไม่กลับพรรคประชาธิปัตย์ ถึงแม้จะมีกระแสข่าวให้เขากลับไปช่วยกอบกู้พรรคประชาธิปัตย์ภายหลังจากที่เฉลิมชัย ศรีอ่อนยื่นหนังสือลาออกจากตำแหน่งหัวหน้าพรรค โดยเตรียมเปิดตัวพรรคไทยก้าวใหม่ ที่จะชูเรื่องการศึกษาเป็นนโยบายหลักและจัดประชุมพรรคภายในเดือนกันยายน 

ต่อมาวันที่ 19 กันยายน พ.ศ. 2568 คุณหญิงกัลยาได้ยื่นหนังสือลาออกจากการเป็นสมาชิกพรรคประชาธิปัตย์โดยยอมรับว่าได้เตรียมย้ายไปสังกัดพรรคไทยก้าวใหม่ของสุชัชวีร์ สุวรรณสวัสดิ์ โดยพรรคไทยก้าวใหม่ได้จัดประชุมใหญ่เมื่อวันที่ 20 กันยายน พ.ศ. 2568 เพื่อเลือกตั้งคณะกรรมการบริหารพรรคชุดใหม่พร้อมกับย้ายที่ทำการพรรคไปอยู่ที่อาคารไอทาวเวอร์ ถนนวิภาวดีรังสิต ซึ่งที่ประชุมมีมติเลือกสุชัชวีร์เป็นหัวหน้าพรรคคนใหม่ และเปิดตัวพรรคอย่างเป็นทางการในวันที่ 3 ตุลาคม ที่ทรู ดิจิทัล พาร์ค โดยมีกำหนดเปิดที่ทำการพรรคในวันที่ 7 พฤศจิกายน ที่อาคารไอทาวเวอร์ พร้อมกับเปิดตัวคณะผู้บริหารพรรค คณะทำงาน และว่าที่ผู้สมัคร สส. กลุ่มแรก นอกจากนี้ ทางพรรคยืนยันความพร้อมในการส่งผู้สมัครลงรับเลือกตั้งครบทุกจังหวัดทั่วประเทศ

## บุคลากร
### หัวหน้าพรรค

### เลขาธิการพรรค

## บทบาททางการเมือง
พรรคทวงคืนผืนป่าประเทศไทยได้ส่งผู้สมัครลงรับเลือกตั้งครั้งแรก ในการเลือกตั้งสมาชิกสภาผู้แทนราษฎรกรุงเทพมหานคร เขต 12 แทนตำแหน่งที่ว่าง พ.ศ. 2556 เมื่อวันอาทิตย์ที่ 16 มิถุนายน พ.ศ. 2556 โดยทางพรรคได้ส่งวีระพล สุทธิพรพลางกูร โฆษกพรรคลงรับเลือกตั้ง ปรากฏว่าวีระพลไม่ได้รับเลือกตั้ง

ใน การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2557 พรรคได้ส่งผู้สมัครลงรับเลือกตั้งโดยได้รับหมายเลขคือ หมายเลข 29 แต่การเลือกตั้งครั้งนี้ได้ถูกคณะกรรมการการเลือกตั้ง ประกาศให้เป็นโมฆะ

ใน การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 พรรครักษ์ผืนป่าประเทศไทยได้สมาชิกสภาผู้แทนราษฎร แบบบัญชีรายชื่อ เข้าสภาทั้งสิ้น 2 คนคือ ดำรงค์ พิเดช และยรรยงก์ ถนอมพิชัยธำรง และได้เข้าร่วมรัฐบาลพลเอก ประยุทธ์ จันทร์โอชา ในเวลาต่อมา

การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 พรรครักษ์ผืนป่าประเทศไทยจับหมายเลขผู้สมัครบัญชีรายชื่อได้หมายเลข 49 โดยมีณัชพล สุพัฒนะ หรือมาร์ค พิทบูล เป็นผู้สมัครบัญชีรายชื่อหมายเลข 1 ประเสริฐ อภิปุญญา เป็นผู้สมัครบัญชีรายชื่อหมายเลข 2 และณัชพลเป็นบุคคลที่ได้รับเสนอชื่อเป็นนายกรัฐมนตรีของพรรค ปรากฎว่าไม่ได้รับเลือกตั้ง

วันที่ 12 พฤศจิกายน พ.ศ. 2568 พรรคไทยก้าวใหม่ได้เปิดตัวผู้สมัครสมาชิกสภาผู้แทนราษฎรจังหวัดตรัง จำนวน 2 คน ได้แก่ กิตติเดช วรรณบวร อดีตประธานสภาองค์การบริหารส่วนจังหวัดตรัง ในเขต 2 และ ดร. สุมิตร สามห้วย อดีตผู้อำนวยการโรงเรียนสภาราชินี ในเขต 4 ในการเลือกตั้งที่กำลังจะมาถึง

## การเลือกตั้ง
### ผลการเลือกตั้งทั่วไป

### การเลือกตั้งซ่อม

## อ้างอิง

## แหล่งข้อมูลอื่น
* 
* 
* 

หมวดหมู่:พรรคการเมืองไทยที่ก่อตั้งในปี พ.ศ. 2556